સિપાહી સમાજની ઉન્નતી માટે સિપાહીઓ દ્વારા થયેલા પ્રયત્નો જોઈએ તો સન ઈ.સ. ૧૯૩૪-૩૫ માં ધોરાજીના ઈજજતબેગ દ્વારા “સિપાહ ગર્જના” મુખપત્ર શરૂ કરવામાં આવ્યુ હતું. જેમાં સિપાઈ જ્ઞાતિના લોકોની રહેણીકહેણી, શિક્ષણ, વિકાસ પર ખૂબ જ પ્રકાશ પાડીને લેખો લખેલા છે. છેક આફ્રિકા સુધી સિપાઈ સમાજ પથરાયેલો છે તેના વિશેની માહિતી સિપાહ ગર્જનામાં છે. પરંતુ સમાજનો પૂરો સાથ ન મળતા “સિપાહ ગર્જના” મુખપત્ર માત્ર બે વર્ષના ટૂંકા ગાળામાં જ બંધ થયું. વર્ષ ૧૯૫૦ થી ૬૦ ના દાયકામાં ફરી એક વખત બોમ્બેના એડવોકેટ (મૂળ પાલીતાણાના) જનાબ મહંમદભાઈ ચૌહાણ તથા રાજકોટના ઈસ્માઈલભાઈ ખાનભાઈ સોલંકી તથા અન્ય સિપાહી ભાઈઓએ સાથે મળીને સિપાઈ સમાજના સંગઠન માટે સતત બે માસ જેટલા સમય સુધી ગાડા માં નાના-મોટા ગામડા તથા શહેરોનો પ્રવાસ કરી સૌરાષ્ટ્રના સિપાહી ભાઈઓનો સંપર્ક કરી સને ૧૯૫૬ માં રાજકોટ માં સિપાઈ સમાજનું એક ભવ્ય સંમેલન ભરેલુ અને અખિલ સૈારાષ્ટ્ર સિપાઈ સમાજની સ્થાપના કરી. મર્હુમ જનાબ ર્ઈસ્માઈલભાઈ ખાનભાઈ સોલંકીને સૈારાષ્ટ્ર સિપાઈ સમાજના પ્રમુખ બનાવવામાં આવ્યા હતા. આ જ સમય દ૨મિયાન જ (૧૯૫૬-૫૮ માં) “નવજવાન” નામનું સિપાઈ સમાજનું ન્યુઝપેપર મર્હુમ જનાબ મહંમદભાઈ ચૌહાણના નેતૃત્વમાં પ્રસિદ્ધ કરવામાં આવતું હતું. પરંતુ આ સંગઠન તથા ન્યુઝપેપર લાંબો સમય ચાલુ ન રહેતા બંધ થયા હતા.